জেনেভা, ১৫ মার্চ:

            শ্রম ও কর্মসংস্হান প্রতিমন্ত্রী মোঃ মু‌জিবুল হক ব‌লে‌ছেন, উৎপাদনমূখী কর্মে নিয়োজিত যুবসমাজ টেকসই উন্নয়ন লক্ষ্যমাত্রা অর্জনের  অন্যতম চাবিকাঠি।

            তি‌নি আজ জেনেভায় আন্তর্জাতিক শ্রম সংস্থা - আইএলও এর ৩২৯তম গভর্নিং বডির ২০১৮-১৯ সালের বাজেট এবং কর্মসূচি উপস্থাপন সভায় যুবসমাজের কর্মসংস্থান বৃদ্ধি  এবং কর্মে নিয়োজিতদের  আরো ভাল কাজে উদ্বুদ্ধকরণ বিষয়ে তাঁর  বক্তৃতায় একথা ব‌লেন।

            শ্রম প্রতিমন্ত্রী ব‌লেন,  উন্নয়নশীল দেশসমূহসহ সারা বিশ্বে ব্যাপক পরিমাণ বেকার যুবকদের কর্মহীনতা টেকসই  উন্নয়ন লক্ষমাত্রা অর্জনের অন্যতম চ্যালেঞ্জ।  এলক্ষ্য পূরণে যুবসমাজের  গুনগত  শিক্ষা, প্রশিক্ষণ, দক্ষতা এবং বেশি বেশি শিল্প কারখানা গড়ে তোলার বিকল্প নেই। আন্তর্জাতিক শ্রম সংস্থা টেকসই  উন্নয়ন লক্ষমাত্রা অর্জনে কর্মসংস্থান সৃজন, দক্ষতা বৃদ্ধিতে  প্রয়োজনমত বরাদ্দ  বৃদ্ধিকে অগ্রাধিকার দিবে বলে তিনি আশাবাদ ব্যক্ত করেন।   
  
               সভায় মন্ত্রণাল‌য়ের স‌চিব মিকাইল শিপার এবং যুগ্মসচিব খোন্দকার মোস্তান হোসেন উপস্থিত ছিলেন।